Dis-Chem kry groot boete oor maskers(Foto: pixabay) Die Mededingingstribunaal het Dis-Chem daaraan skuldig bevind dat hy buitensporige pryse vir gesigsmaskers te midde van die Covid-19-pandemie gehef het. Die tribunaal het beveel dat Dis-Chem ŉ boete van R1,2 miljoen rand moet betaal. Daar is bevind dat Dis-Chem artikel 8(1)(a) van die Mededingingswet oortree het deurdat die apteekkettinggroep met die aankondiging van die algehele landwye afsonderingstydperk buitensporige pryse vir drie verskillende soorte gesigsmaskers gehef het. “Ons het bevind dat Dis-Chem in die konteks van ŉ wêreldwye gesondheidskrisis met ŉ oormatige vraag na chirurgiese maskers wat noodsaaklik geag word in die stryd teen Covid-19, gewys het dat hy die markkrag geniet en uitoefen deur sy pryse wesenlik te verhoog, sonder ŉ beduidende toename in koste en ŉ beduidende toename in marges.” Volgens die tribunaal het Dis-Chem versuim om te wys dat die prysverhogings billik was. “Na ons mening was Dis-Chem se massiewe prysverhoging van chirurgiese maskers heeltemal onredelik en onvanpas.” Dis-Chem het die pryse van gesigsmaskers glo met tot 261% verhoog.